**IEKŠĒJIE NOTEIKUMI**

Rīgā

**APSTIPRINĀTS**

ar Eiropas Tālmācības vidusskolas

direktores p.i. D.Voitjuka

10.03.2025. rīk. Nr. 1-07/3

2025. gada 10. martā Nr. 1-27/29

**EIROPAS TĀLMĀCĪBAS VIDUSSKOLAS IZGLĪTOJAMO MĀCĪBU SASNIEGUMU** **VĒRTĒŠANAS KĀRTĪBA**

Izdoti saskaņā ar Vispārējās izglītības likuma 10. panta trešās daļas 2. punktu, Ministru kabineta 27.11.2018. noteikumu Nr. 747 „Noteikumi par valsts pamatizglītības standartu un pamatizglītības programmu paraugiem″ 15. punktu un 11. pielikuma 19. punktu, Ministru kabineta 3.09.2019. noteikumu Nr. 416 „Noteikumi par valsts vispārējās vidējās izglītības standartu un vispārējās vidējās izglītības programmu paraugiem″ 20. punktu un 11. pielikuma 16. punktu, izglītības iestādes nolikuma 29. punktu.

**I. Vispārīgie jautājumi**

1. Izglītojamo mācību sasniegumu vērtēšanas kārtība (turpmāk – vērtēšanas kārtība) Eiropas Tālmācības vidusskolā (turpmāk – ETV) nosaka, kā tiek īstenota summatīvā, diagnosticējošā un formatīvā vērtēšana un ETV dokumentos atspoguļoti izglītojamo mācīšanās rezultāti.

2. Vērtēšanas kārtība nosaka vienotus izglītojamo mācīšanās vērtēšanas pamatprincipus skolā un veicina par tiem izglītojamo un pedagogu izpratni.

3. Ar vērtēšanas kārtību klašu audzinātāji iepazīstina izglītojamos katra mācību gada sākumā. izglītojamais un nepilngadīgā izglītojamā likumiskais pārstāvis (turpmāk – vecāks) ETV e-vidē ar parakstu apliecina, ka ir iepazinies ar vērtēšanas kārtību.

4. Vērtēšanas kārtība pieejama ETV e-vidē un skolas mājas lapā.

**II. Mācību snieguma vērtēšanas plānošana**

5. ETV plāno un īsteno valsts pamatizglītības un valsts vispārējās vidējās izglītības standartā noteiktos mācību snieguma vērtēšanas veidus:

5.1. formatīvā vērtēšana, kas ir ikdienas mācību procesa sastāvdaļa un nodrošina izglītojamam un pedagogam atgriezenisko saiti par izglītojamā tā brīža sniegumu pret plānotajiem sasniedzamajiem rezultātiem (pārbaudes darba formāts e-vidē: pašpārbaudes darbs, piekļuves darbs; vērtējums izteikts procentos);

5.2. diagnosticējošā vērtēšana, lai noteiktu izglītojamā mācīšanās vajadzības un sniegtu izglītojamam papildu atbalstu, plānotu un uzlabotu mācīšanu (pārbaudes darba formāts e-vidē: diagnosticējošais darbs; vērtējums izteikts procentos);

5.3. summatīvā vērtēšana, ko organizē mācīšanās posma nobeigumā (temata, mācību gada, mācību kursa vai izglītības pakāpes noslēgumā), lai novērtētu un dokumentētu izglītojamā mācīšanās rezultātu (pārbaudes darba formāts e-vidē: ieskaites; vērtējums izteikts 10 ballu skalā).

6. Direktora vietnieks izglītības jomā:

6.1. pārrauga vienotu izglītojamo mācību sasniegumu vērtēšanu atbilstoši valsts standartiem, mācību priekšmetu standartiem un kārtībai;

6.2. izveido moduļu, tematu nobeigumu pārbaudes darbu (turpmāk - ieskaišu) grafiku un nodrošina tā aktualizēšanu;

6.3. katra mācību gada sākumā iepazīstina izglītojamos ar apgūstamo moduļu ieskaišu grafiku, ievietojot to e-vidē;

6.4. ne retāk kā reizi mācību gada semestrī pārbauda, kā tiek izdarīti ieraksti par izglītojamo mācību sasniegumiem ETV e-vidē;

6.5. ievieto un aktualizē informāciju par vērtēšanas dokumentiem ETV e-vidē.

7. Pedagogi:

7.1. katra mācību gada sākumā iepazīstina izglītojamos ar vērtēšanas kārtību savā mācību priekšmetā un prasībām ieskaišu kārtošanai;

7.2. pirms ieskaites veikšanas izskaidro izglītojamiem pārbaudes darbā izvirzītās prasības, informē izglītojamos par plānoto sasniedzamo rezultātu klāstu un vērtēšanas kritērijiem.

7.3. izglītojamiem, kuri kārtos centralizēto eksāmenu optimālā un augstākā mācību satura apguves līmenī, pedagogs, saskaņojot ar ETV vadību, ieplāno komplekso progresa ieskaites kārtošanu. Tā ir obligāta visiem izglītojamiem, kuri kārtos centralizēto eksāmenu optimālā un augstākā mācību satura apguves līmenī.

7.4. Ieskaites rezultāts tiks vērtēts ar atzīmi, ko ievietos mācību vidē un tā ietekmēs mācību priekšmeta gada vērtējumu atestātā.

**III. Mācību snieguma vērtējumu atspoguļošana un vērtēšanas organizēšana**

8. Vērtējums atspoguļo izglītojamā sniegumu vērtēšanas brīdī attiecībā pret konkrētiem sasniedzamiem rezultātiem (zināšanas, izpratne, prasmes mācību jomā, caurviju prasmes), ikviena izglītojamā sniegumam piemērojot līdzvērtīgus nosacījumus un vienādus kritērijus.

9. Formatīvie vērtējumi par būtiskiem izglītojamo sasniedzamiem rezultātiem katra temata ietvaros tiek fiksēti e-vidē, pildot pašpārbaudes darbus un/vai piekļuves darbus. Tos pedagogi izmanto, plānojot mācīšanu, savukārt izglītojamie, plānojot savu mācīšanos. Formatīvie vērtējumi neietekmē vērtējumu mācību gada beigās. Izglītojamo saņemtos formatīvos vērtējumus atspoguļo procentos.

10. Pirms summatīvās vērtēšanas – ieskaites izglītojamais pilda piekļuves darbu, kas ir temata nobeiguma formatīvais vērtēšanas darbs.

10.1. “Ieskaitīts” vērtējuma gadījumā (saņem 80% un augstāk) izglītojamais ir pielaists ieskaites kārtošanai.

10.2. “Neieskaitīts" vērtējuma gadījumā (saņem mazāk par 80%) izglītojamais netiek pielaists ieskaites kārtošanai. Izglītojamais apgūst atkārtoti mācību saturu un pilda piekļuves darbu atkārtoti, līdz sasniedz 80%.

11. Pedagoga moduļa ietvaros noteiktās ieskaites ir obligātas, izņemot vērtēšanas kārtības 21. punktā noteikto gadījumu. Ja izglītojamais nepiedalās ieskaites darbā, e-vidē tiek fiksēta obligātās veicamās ieskaites neizpilde („nv”).

12. Summatīvajā vērtēšanā 7.–12. klasēs vērtējumu izsaka ballēs (10 – "izcili", 9 – "teicami", 8 – "ļoti labi", 7 – "labi", 6 – "gandrīz labi", 5 – "viduvēji", 4 – "gandrīz viduvēji", 3 – "vāji", 2 – "ļoti vāji", 1 – "ļoti, ļoti vāji"), izmantojot vienotas vērtēšanas skalu:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Snieguma līmenis | Sācis apgūt | | | | Turpina apgūt | | Apguvis | | Apguvis padziļināti | |
| Balles | 1 | 2 | 3 | 4 | 5 | 6 | 7 | 8 | 9 | 10 |
| Apguves procenti | 0-14 % | 15-20 % | 21–30 % | 31–40 % | 41–55 % | 56–66 % | 67–76 % | 77–86 % | 87–94 % | 95–100 % |

13. Pedagogs jebkurā ieskaites darbā nodrošina izglītojamam iespēju demonstrēt sniegumu atbilstoši jebkuram vērtējumam 10 ballu skalā.

14. Apzīmējumu „n/v” (nav vērtējuma) mācību snieguma vērtēšanā pedagogs izmanto, ja:

14.1. izglītojamais ieskaites darbu nav iesniedzis noteiktajā termiņā;

14.2. izglītojamam ieskaites darba pildīšanas laikā ir radušās tehniskas problēmas un izglītojamais elektroniski vai telefoniski ir informējis par problēmu ETV administrāciju;

14.3. ja izglītojamais ieskaites darbā ir izmantojis cilvēka cieņu aizskarošu saturu vai izteikumus;

14.4. ja ieskaites darbā visos uzdevumos konstatēta norakstīšana vai cita autora darbs, vai mākslīgā intelekta produkts tiek uzdots par savu bez atsauces uz darba oriģināla autoru.

15. Ja izglītojamais summatīvajā pārbaudes darbā nav ieguvis vērtējumu (“nv”), tiek noteikts darba veikšanas papildtermiņš - mēneša laikā no ieskaites norises vai izglītojamā atgriešanās skolā datuma.

16. Ja izglītojamais attaisnojošu iemeslu dēļ ir kavējis vairākus temata nobeiguma pārbaudes darbus priekšmetā (kursā), pedagogs, saskaņojot ar skolas direktora vietnieku, var veidot kombinētu pārbaudes darbu par vairākiem tematiem, pielāgojot šī darba svaru mācību priekšmeta (kursa) prasībām.

17. ETV visās klasēs netiek izlikts semestra vērtējums. Lai saņemtu gada vērtējumu mācību priekšmetā (kursā), izglītojamam jāiegūst vērtējumi visos nobeiguma pārbaudes darbos. Gada vērtējums tiek izlikts, to aprēķinot kā aritmētisko vidējo no visiem mācību gada laikā iegūtiem ieskaišu vērtējumiem ballēs.

18. Gadījumos, kad izšķiras gada vērtējums, izliekot vērtējumu tiek piemērots vidējā vērtējuma noapaļošanas princips saskaņā ar pozitīvo vērtējumu dinamiku un decimāldaļu noapaļošanas principu – ja pirmais cipars aiz komata ir mazāks par 5, tad skaitli noapaļo ar iztrūkumu, ja pirmais cipars aiz komata lielāks vai vienāds ar 5, tad skaitli noapaļo ar uzviju.

19. 10.-12. klašu izglītojamiem tiek izlikts noslēguma vērtējums par mācību kursa apguvi. To aprēķina kā aritmētiski vidējo, ņemot vērā visus ieskaišu vērtējumus visa mācību kursa laikā.

20. Ja līdz mācību gada noslēgumam nav iegūts vērtējums kādā no mācību priekšmeta (kursa) temata nobeiguma pārbaudes darbiem, izglītojamais nesaņem vērtējumu gadā vai galīgo vērtējumu mācību priekšmeta kursā.

21. Pedagogs var izmantot iegūtos mācīšanās pierādījumus un atbrīvot izglītojamo no temata nobeiguma darba vai darba daļas izpildes, ja izglītojamais piedalījies ārpusskolas pasākumos, kas saistīti ar konkrēto mācību priekšmetu (kursu) un atspoguļo pierādījumus par mācību priekšmetā (kursā) paredzēto sasniedzamo rezultātu apguvi.

**IV. Mācību snieguma vērtējumu paziņošana**

22. Mācību priekšmeta (kursa) moduļu ieskaišu rezultātus pedagogs izglītojamiem paziņo un vērtējumus ieliek ETV e-vidē  desmit darba dienu laikā pēc ieskaites kārtošanas.

23. Pedagogs iepazīstina izglītojamo ar ieskaites vērtējumu un sniedz skaidrojumu par vērtējuma līmeni. Pedagogs veic katras ieskaites vērtējumu analīzi, nosaka tālāko darbību, sniedz informāciju izglītojamiem par viņu izaugsmes dinamiku, prognozē tālāko darbību situācijas uzlabošanai, pārmaiņu un attīstības plānošanai.

23.1. Ja ieskaites darbā konstatēta norakstīšana vai cita autora darbs, vai mākslīgā intelekta produkts tiek uzdots par savu bez atsauces uz darba oriģināla autoru, izglītojamais par veikto uzdevumu punktus nesaņem.

23.2. Ja pedagogs konstatē vai ir aizdomas, ka izglītojamais ieskaitē ir norakstījis vai tas ir cita autora darbs, vai mākslīgā intelekta produkts tiek uzdots par savu bez atsauces uz darba oriģināla autoru, pedagogam ir tiesības pārliecināties par izglītojamā mācību sasniegumiem klātienē vai tiešsaistē.

**V. Mācību snieguma vērtējumu pārskatīšana**

24. Ja radušās domstarpības par vērtējumu, divu nedēļu laikā pēc attiecīgā ieskaites vērtējuma paziņošanas mācību priekšmetā, pamatojoties uz izglītojamā vecāku vai pilngadīga izglītojamā rakstisku pieprasījumu skolas direktors pieņem lēmumu par vērtējuma apstiprināšanu vai pārskatīšanu.

25. Ja mācību gada noslēgumā vērtējums mācību priekšmetā (kursā) izšķiras vienas balles robežās, pedagogs piedāvā izglītojamam iespēju demonstrēt sniegumu, veicot kombinētu pārbaudes darbu. Par pārbaudes darba laiku informē izglītojamo ne vēlāk kā piecas dienas pirms pārbaudes darba norises.

26. Ja mācību gada noslēgumā izglītojamais pamatizglītības programmā izsaka vēlēšanos uzlabot gada vērtējumu, pedagogs piedāvā kombinētu pārbaudes darbu, kas ietver būtiskāko mācību gada sasniedzamo rezultātu pārbaudi mācību priekšmetā. Šajā darbā iegūtā vērtējuma svars ir 70 % pret iepriekš iegūto vērtējumu gadā.

27. Ja mācību gada noslēgumā izglītojamais vidējās izglītības programmā izsaka vēlēšanos uzlabot kursa gala vērtējumu, pedagogs piedāvā kombinētu pārbaudes darbu, kas ietver būtiskāko sasniedzamo rezultātu pārbaudi mācību kursā. Šajā darbā iegūtā vērtējuma svars ir 70 % pret iepriekš iegūto gala vērtējumu .

28. Ja mācību gada noslēgumā izglītojamais starpvērtējumu vēlas uzlabot starpvērtējumu vispārējās vidējās izglītības kursā, kurš turpinās arī nākamajā gadā, pedagogs piedāvā kombinētu darbu, kas ietver būtiskāko sasniedzamo rezultātu pārbaudi mācību kursā uz to brīdi. Šajā darbā iegūtā vērtējuma svars ir 70 % pret iepriekš iegūto starpvērtējumu gadā.

29. 10.-12. klašu izglītojamiem tiek izlikts noslēguma vērtējums par mācību kursa apguvi. To aprēķina kā aritmētiski vidējo, ņemot vērā visus ieskaišu vērtējumus visa mācību kursa laikā. Ja izglītojamais ir kārtojis kombinēto darbu un uzlabojis starpvērtējumu, rēķinot gala vērtējumu par mācību kursa apguvi, tiek ņemta vērā tikai kombinētā darba starpvērtējums un iegūtie vērtējumi kursa turpinājumā. Ja izglītojamais arī uzlabojis otru starpvērtējumu, gala atzīme kursā tiek rēķināta no abiem starpvērtējumiem.

30. Kombinēto pārbaudes darbu norises laiks ir pēdējais mācību gada mēnesis - maijs.

31. Lai kārtotu kombinētu pārbaudes darbu, vecākam vai pilngadīgam izglītojamam ir jāraksta iesniegumus skolas vadībai. Kombinētā darba veikšana pieļaujama tikai klātienē vai Zoom vidē ar ieslēgtu kameru, ja izglītojamam ir objektīvs iemesls neierasties uz kombinētā darba veikšanu klātienē (uzturēšanās arzemēs).

32. Gadījumos, kad izglītojamais kombinētajā nobeiguma vērtēšanas darbā ir ieguvis zemāku vērtējumu, tiek atstāts iepriekš saņemtais mācību gada vērtējums.

**VI. Noslēguma jautājumi**

33. Atzīt par spēku zaudējušu 2024. gada 30. augustā paņemtos iekšējos noteikumus Nr.1-27/29.

34. Vērtēšanas kārtība stājas spēkā 2025. gada 10. martā

35. Grozījumus vērtēšanas kārtībā veic, pamatojoties uz izmaiņām normatīvajos aktos vai skolas pedagoģiskās padomes lēmumu.

36. Grozījumi vērtēšanas kārtībā veikti, pamatojoties uz skolas pedagoģiskās padomes 2025. gada 10. marta lēmumu.

Direktores p.i. D.Voitjuka

S.Azareviča,

27188164